
Zagreb, 14. listopad 2026.


Žrtve nasilnog pushbacka nakon šest godina bez učinkovite istrage u Hrvatskoj traže pravdu pred Europskim sudom za ljudska prava

Želimo živjeti u društvu u kojem svi imaju pristup pravdi, bez obzira na boju kože ili nacionalno podrijetlo. Ipak, za mnoge izbjeglice i druge migrante ta je ideja još uvijek daleko od stvarnosti.

Danas, na šestu godišnjicu njihova nasilnog pushbacka iz Hrvatske, trojica izbjeglica podnijela su zahtjev Europskom sudu za ljudska prava (ESLJP). Traže pravdu zbog teškog nasilja i seksualnog zlostavljanja koje su pretrpjeli 2020. godine, nasilnog vraćanja kojim su dovedeni u opasnost i lišeni mogućnosti da pred hrvatskim sudovima ospore svoje udaljenje iz zemlje te zbog neučinkovite istrage koja je uslijedila.

Šest godina nakon nasilnog pushbacka i više od tri godine otkako su se preživjeli obratili Ustavnom sudu Republike Hrvatske, nadležna tijela i dalje nisu osigurala učinkovitu istragu vjerodostojnih navoda o mučenju, seksualnom nasilju i drugim teškim kaznenim djelima. Odgovorni još uvijek nisu identificirani niti kazneno gonjeni, a žrtve i dalje čekaju pravdu.

Prema iskazima žrtava prikupljenima u BiH uz podršku udruge Danish Refugee Council, ušli su u Hrvatsku u potrazi za zaštitom. Na hrvatskom teritoriju privela ih je policija i zadržala približno dva dana. Dana 14. listopada 2020. četvorica muškaraca dovedena su pred Županijski sud u Karlovcu kako bi svjedočila protiv osobe koja je putovala s njima, a koja je bila optužena da je njihov „krijumčar”. Žrtve su osporile tu tvrdnju. Sljedećeg dana primljeni su u bolnicu u Bosni i Hercegovini.

Njihova imena, kao i datum i mjesto privođenja, navedeni su u sudskoj odluci, koja potvrđuje da su bili pod izravnom kontrolom hrvatskih vlasti. U prijavi kaznenih djela navedeno je kako su ih istoga dana policijski službenici odvezli na nepoznatu lokaciju i predali naoružanim muškarcima odjevenima u crne uniforme, s maskama koje su im prekrivale lica. Prema iskazima žrtava koje su dali udrugama, muškarci u crnom su ih mučili, ponižavali i seksualno zlostavljali, a zatim ih prisilili da se vrate u BiH, pretučene i gotovo potpuno gole. Preživjeli i danas trpe posljedice nasilja koje su doživjeli u Hrvatskoj.

U prosincu 2020. godine Centar za mirovne studije podnio je kaznenu prijavu zbog kaznenih djela koja se progone po službenoj dužnosti, uključujući zlouporabu položaja i ovlasti, zločinačko udruženje, mučenje i drugo nečovječno postupanje, silovanje, protupravno oduzimanje slobode i razbojništvo. Iako zakon propisuje da se o kaznenim prijavama mora odlučiti u roku od šest mjeseci, propisani rok je istekao, a predmet godinama ostao u fazi izvida bez učinkovite istrage koja bi odgovorne privela pravdi. 



Zbog izostanka učinkovite istrage 18. travnja 2023. podnesena je  tužba Ustavnom sudu Republike Hrvatske. Međutim, nakon više od tri godine šutnje Ustavnog suda, žrtve su se u potrazi za pravdom sada obratile Europskom sudu za ljudska prava.

U međuvremenu, skupina izbjeglica stigla je u Njemačku. Prošli su postupak azila te im je odobrena zaštita od deportacije. Podršku im pružaju Centar za mirovne studije (CMS), PRO ASYL, Nizozemsko vijeće za izbjeglice (DCR)  i Europski centar za ustavna i ljudska prava (ECCHR). 

Zahtjev se podnosi u širem kontekstu presuda Europskog suda za ljudska prava kojima je Sud proglasio Hrvatsku odgovornom zbog postupanja prema izbjeglicama i drugim migrantima te zbog neprovođenja učinkovitih istraga o kaznenim djelima počinjenima nad njima (M.H. i drugi protiv Hrvatske, Daraibou protiv Hrvatske i Y.K. protiv Hrvatske).

Za dodatne upite molimo kontaktirajte: Centar za mirovne studije, na cms@cms.hr ili mob: +385 (0)91 3300181

